Ego Hugo, Senonensis archiepiscopus, notum fieri volumus universis præsentibus et futuris quod Ermensendis de Villamauri et Petrus, filius ejus, quicquid in foresta Vallismauri, et in omnibus quæ ad forestam pertinent, tam nemoris quam planæ terræ, pro sexaginta solidis dederunt canonicis ecclesiæ Deilocensis, tali pacto, ut ipsa et filii ejus, et homines sui qui ad idem alodium pertinent, ligna ibi accipiant ad calefaciendum se, vel ad domos suas ædificandas, si voluerint. Vendendi autem aliquid ex eo potestatem non habebunt. Laudantibus hæc Fulcone et Gulielmo, filiis Ermensendis et filia sua S...cilina. Sciendum est tamen, quia quicquid Ermensendis, seu liberi ejus, in præfato nemore vel ejus pertinentiis habebant, ab ecclesia Deilocensi sub sex denariis census tenebunt. Hujus rei testes sunt: Symon, thesaurarius; Raynaudus, archidiaconus; Josbertus de Jaunia; Leobaudus et Fulco de Grun, sacerdotes; Paganus de Vico-Novo, canonicus Sancti-Joannis; Fromundus, scriptor; Gauterus, presbyter; Milo, maior; Raynaudus, filius Giraudi. Actum est Senonis, anno Verbi Incarnati Mº Cº LIIº; regnante Ludovico Juniore rege Francorum et duce Aquitanorum.